Φρειδερίκος Γουλιέλμος Α΄ της Έσσης

Ο Φρειδερίκος-Γουλιέλμος Α΄, γερμ. Friedrich-Wilhelm I (20 Αυγούστου 1802 - 6 Ιανουαρίου 1875) από τον Οίκο της Έσσης ήταν εκλέκτορας της Έσσης (1847-1866) και -μετά την ενοποίηση της Γερμανίας από την Πρωσία- τιτουλάρος εκλέκτορας της Έσσης (1866-1875).

Βιογραφία
Γεννήθηκε στο Χανάου και ήταν ο μόνος επιζήσας γιος του Γουλιέλμου Β΄ εκλέκτορα της Έσσης και της Αυγούστας των Χοεντσόλερν, κόρης του Φρειδερίκου-Γουλιέλμου Β΄ της Πρωσίας. 

Το 1806-13 οι Γάλλοι κατέλαβαν την Έσση-Κάσσελ και ο Φρειδερίκος-Γουλιέλμος Α΄ έμεινε με τη μητέρα του στο Βερολίνο. Ο πατέρας του είχε, παράλληλα με το γάμο του, σχέση με την Αιμιλία Όρτλεππ και απέκτησαν επτά τέκνα· γι' αυτό ο Φρειδερίκος-Γουλιέλμος Α΄ είχε κακή σχέση με τον πατέρα του. Εκπαιδεύτηκε στο Μάρμπουργκ και τη Λειψία (Λάιπτσιχ). 

Το 1831 έγινε συγκυβερνήτης. Το 1847 απεβίωσε ο πατέρας του και τον διαδέχθηκε ως εκλέκτορας της Έσσης. Υπό την επιρροή του υπουργού του Χανς-Ντάνηλ-Λούντβιχ-Φρήντριχ Χάσσενπφλουκ διεξήγαγε αντιδραστική πολιτική, που τον έκανε αντιδημοφιλή. Το Μάρτιο έγινε επανάσταση και αναγκάστηκε να ενδώσει στις απαιτήσεις της, αλλά όταν αυτή συνετρίβη, επανέφερε τον Χάσσενπφλουκ.

Κατά τον Αυστρο-Πρωσικό Πόλεμο του 1866 ακολούθησε την Αυστρία. Τότε η Πρωσία κατέλαβε την πρωτεύουσά του Κάσσελ. Όταν ο εκλέκτορας αρνήθηκε να διαπραγματευθεί, οι Πρώσοι τον κράτησαν αιχμάλωτο στο Στέττιν και προσάρτησαν την Έσση-Κάσσελ. Ο εκλέκτορας δεν θέλησε να παραδεχθεί ότι έχασε για πάντα την επικράτειά του. Η Πρωσία ενοποίησε τη Γερμανία και το 1871 την ανακήρυξε σε αυτοκρατορία. Ο εκλέκτορας προσπάθησε να ανακτήσει το θρόνο του. Απεβίωσε το 1875 στην Πράγα, σε ηλικία 73 ετών. Επειδή είχε κάνει μοργανατικό γάμο, οι έξι γιοί του δεν μπορούσαν να τον διαδεχθούν. Επόμενος στη διαδοχή ήταν ο 2ος εξάδελφός του Φρειδερίκος Γουλιέλμος Β΄ του κλάδου Ρούμπενχαϊμ, που έγινε τιτουλάριος εκλέκτορας της Έσσης.

Οικογένεια
Είχε σχέση με τη Γερτρούδη, κόρη του Γιόχαν-Γκόττφρητ Φάλκενσταϊν και είχαν κάνει δύο τέκνα. Το 1831 την νυμφεύτηκε μοργανατικά, έτσι νομιμοποιήθηκαν τα δύο παιδιά και έκανε άλλα επτά. Ο πατέρας του της απένειμε τον τίτλο της κόμισσας του Σάουμπουργκ (1831) και της πριγκίπισσας του Χανάου και του Χόροβιτς (1853). Όλα τα τέκνα τους ήταν:
 Αυγούστα 1829-1887, παντρεύτηκε τον Φερδινάνδο-Μαξιμιλιανό Γ΄ πρίγκιπα τσου Ίζενμπουρκ-Μπύντινγκεν ιν Βέχτερσμπαχ.
 Γκέρτα του Ύζενμπουργκ & Μπύντινγκεν ιν Βέχτερσμπαχ, παντρεύτηκε τον Γουλιέλμο των Βέττιν πρίγκιπα της Σαξονίας-Βαϊμάρης-Άιιζεναχ..
 Αλεξάνδρα 1830-1871, παντρεύτηκε τον Φέλιξ τσου Χοενλόε-Έρινγκεν.
 Φρειδερίκος-Γουλιέλμος 1832-1889, νυμφεύτηκε μοργανατικά και οι απόγονοί του φέρουν τον τίτλο πρίγκιπες του Χανάου.
 Μαυρίκιος 1834-1889, νυμφεύτηκε μοργανατικά· άτεκνος.
 Γουλιέλμος 1836-1902, νυμφεύτηκε δύο φορές από τον Οίκο του Λίππε· άτεκνος.
 Μαρία 1839-1917, παντρεύτηκε τον Γουλιέλμο πρίγκιπα της Έσσης-Φίλιππσταλ-Μπάρχφελτ και στους απογόνους του δόθηκε ο τίτλος του πρίγκιπα, -ισσα του Άρντεκ.
 Κάρολος 1840-1905, νυμφεύτηκε, αλλά έμεινε άτεκνος.
 Ερρίκος 1842-1917, νυμφεύτηκε μοργανατικά.
 Φίλιππος 1844-1914, νυμφεύτηκε μοργανατικά και οι απόγονοί του φέρουν τον τίτλο πρίγκιπες του Χάναου.

Από του έξι γιους του οι 4 έκαναν μοργανατικό γάμο και οι άλλοι 2 ήταν άτεκνοι.

Διακρίσεις
Το Βέλγιο του απένειμε τη διάκριση του Τάγματος του Λεοπόλδου Α΄ το 1846.

Παραπομπές

Προτεστάντες μονάρχες
Οίκος της Έσσης